Tove Videbæk (KRF), 2001-04-03:
Der er virkelig brug for bedre tilsyn med plejen og omsorgen for de svage, ja, de svageste ældre, og hvis ikke vi vidste det før, så blev vi i hvert fald vækket og blev klar over det, da vi fik hvidbogen, som pårørende til svage ældre havde skrevet.
Det er virkelig hjertegribende læsning.
Det forslag, som nu ligger på bordet, foreslår, at kommunen eller amtskommunen skal udfærdige et skema, der indeholder oplysninger om, hvilke opgaver hjælpen omfatter, formålet med hjælpen og for hvilken periode, hjælpen gives.
Dette skema skal udfyldes i samarbejde med ansøgeren og udleveres til ansøgeren i forbindelse med afgørelsen.
Denne del af forslaget kan Kristeligt Folkeparti godt støtte, idet det til forveksling jo ligner Kristeligt Folkepartis forslag om et såkaldt klippe- eller servicekort, som vi stillede sidste efterår.
For dette kan være med til at sikre, at den ældre helt præcis ved, hvilken hjælp der kan forventes, og ligeså kan hjemmehjælpere og hjemmesygeplejersker vide helt præcis, hvad man har lovet den ældre, og hvad der derfor skal udføres, og hvad der derfor skal gøres hver gang.
Yderligere er der forslag om, at der skal nedsættes et bruger- og pårørenderåd, og det er også positivt.
Det er nødvendigt, at både brugere og pårørende inddrages i langt højere grad på dette område. Der nævnes så i forslaget, at kommunalbestyrelsen har pligt til at føre tilsyn med, at de kommunale opgaver løses i overensstemmelse med de afgørelser, som kommunen har truffet i henhold til kommunens vedtagne kvalitetsstandarder.
Her kommer der så et problem, for i forbindelse med dette punkt er jeg nødt til at spørge, hvad man så vil gøre, eller hvordan man vil gøre det i kommuner, som endnu ikke har beskrevet deres kvalitetsstandarder.
For forpligtelsen til at udarbejde kvalitetsstandarder blev vedtaget med bekendtgørelse af 22. april 1998, og i år pr. 6. februar 2001, altså 3 år efter, er det stadig kun 71 pct. af kommunerne, der har udarbejdet disse kvalitetsstandarder.
Hvad vil man gøre i de 29 pct. af kommunerne, som endnu 3 år efter vedtagelsen af det her ikke har udarbejdet kvalitetsstandarder?
Vedrørende selve tilsynet, og hvem der har ansvaret, er Kristeligt Folkeparti helt og totalt enige med adskillige andre partier i, at tilsynet skal være uvildigt, det skal være uafhængigt, og vi mener så også, at der både skal være uanmeldte og anmeldte besøg.
Der siges i forslaget, at kommunalbestyrelsen knytter til kommunen én eller flere læger som sundhedsfaglige rådgivere.
»Knyttet til kommunen« står der virkelig.
Her synes jeg, forslagsstillerne skyder sig selv i foden, når vi nu har talt så meget om uvildige og uafhængige, og her siger man jo netop, at lægerne er knyttet til kommunen.
Dette må da betyde, at lægen på ingen måde hverken er uvildig eller uafhængig.
Lægen skal udarbejde en rapport, som gives til plejehjemmet og til kommunalbestyrelsen og til embedslægen, som vurderer behovet for opfølgning på de sundhedsmæssige områder, og den synes jeg altså er for langt ude.
Embedslægen skal ind langt tidligere.
Her står der jo, at han bare skal bistå kommunen efter anmodning, men hvorfor i alverden skulle kommunen dog anmode ham om bistand?
De har jo læger, der er knyttet til kommunen.
Så Kristeligt Folkeparti er enige i, at der skal være uafhængige tilsyn, og det skal være både uanmeldt og anmeldt besøg.
Og tillad mig så her, inden jeg går ned, lige at knytte et par bemærkninger til de her skriftlæsninger, der har været heroppe på talerstolen i dag.
Jeg er selvfølgelig da altid glad, når mennesker slår op i skriften og ser efter, især hvis det er med henblik på at rette sig efter det.
Men jeg bryder mig nu altså ikke om, at man tager skriftsteder ud af deres rette sammenhæng og bruger dem løsrevet.
F.eks. nævnte hr. Villy Søvndal skriftstedet, hvor der står, at det ikke er godt for mennesket at være alene.
Dette udtryk er altså udtalt i forbindelse med pardannelse, altså med ægtepar, altså at en mand og en kvinde har behov for hinanden.
Det skriftsted ville derimod have været på sin rette plads og i sin rette sammenhæng i fredags under skilsmissedebatten.
Så kunne det måske have gjort, at der blev et andet resultat af den debat.